કવિ હર્ષ બ્રહ્મભટ્ટ ઉચ્ચ કક્ષાના સરકારી અધિકારી છે, પરંતુ ઉર્દૂ અને ગુજરાતી બન્ને પ્રકારની ગઝલો સાહજિકતાથી લખે છે. મનીષ પરમાર નામના એક કવિ સામાન્ય ખેતીના વ્યવસાય સાથે સંકળાયેલા છે. કવિ કે સર્જકને વ્યવસાય, ભૂગોળ કે પરિવેશ કશું નડતું નથી. સર્જક ગમે ત્યાં મહોરી ઊઠતો હોય છે. શબ્દની સાધના થકી પોતાની અલગ પહેચાન કરાવી જતો હોય છે અને એટલે જ કોઈનું સર્જન આપણે માણીએ છીએ ત્યારે એના સર્જક વિશે જાણવાની તાલાવેલી પણ એટલી જ તીવ્રપણે વધી જતી હોય છે.